Boeliery: Beskerm jou kind só - Jou Gesin | Solidariteit WêreldJou Gesin | Solidariteit Wêreld
Tuis › Artikels › Boeliery: Beskerm jou kind só
Boeliery: Beskerm jou kind só
Die vernietigende effek wat boeliegedrag op 'n kind kan hê, is opnuut onder die vergrootglas nadat daar vir die soveelste keer 'n geval was waar 'n kind haar eie lewe geneem het nadat sy geboelie is.
Boeliegedrag is niks nuuts nie maar weens tegnologie het boeliery nou ook na die kuberruim uitgebrei en dit het net nog 'n manier geword vir boelies om hul slagoffers te teiken. Daar is minstens vyf soorte boeliegedrag, onder meer verbaal, fisiek, sosiaal, seksueel en kuberneties.
Wanneer iemand verbaal geboelie word, word hy of sy uitgeskel, beledigings toegesnou, gespot en gekoggel of selfs gedreig. Sosiale boeliery behels dat iemand met opset uitgesluit word en ander aangemoedig word om dieselfde te doen of om gerugte oor mense te versprei, van hulle te skinder of hulle in die openbaar te verneder.
Fisieke boeliery is wanneer iemand gestamp, geskop, geslaan, gegryp of geklap word of wanneer hulle persoonlike besittings beskadig word. Deesdae vind kuberboeliery al hoe meer plaas, as gevolg van kinders wat al van 'n jong ouderdom af toegang tot tegnologiese toestelle het en weens die gewildheid van sosialemediaplatforms. In so geval word daar van selfone, die internet, boodskapdienste en sosiale media gebruik gemaak om gerugte, negatiewe opmerkings of selfs foto's van iemand te versprei.
Boeliegedrag kan 'n ongelooflike skadelike uitwerking op 'n kind hê. Daar is verskeie waarskuwingstekens wat vir ouers sal kan waarsku dat dat hul kind moontlik geboelie word. Dit sluit onder meer in 'n skielike verminderde belangstelling om skool toe te gaan, 'n skielike afname in die gehalte van skoolwerk, slaapprobleme, beserings en 'n skielike verandering in emosies.
Indien ouers vermoed hul kind word geboelie, is daar stappe wat onmiddellik gedoen kan word. Die boeliegedrag moet onmiddellik onder die aandag van die tersaaklike persone by die kind se skool gebring word en daar moet rekord gehou word van die boelievoorvalle. Moedig jou kind aan om daaroor te praat en wees sensitief in hoe jy optree en reageer aangesien jou kind moontlik verleë en skaam daaroor gaan voel. Bly kalm en probeer uitvind wat presies gebeur het. Praat met jou kind oor hoekom ander kinders hulle tot boeliegedrag wend en wat hul doel daarmee is. Verseker jou kind dat jy verstaan hoe hy of sy voel en hou jou kind dop vir enige tekens van hoe die boeliegedrag hom of haar beïnvloed en moenie huiwer om professionele hulp te kry nie. Boeliery is nooit aanvaarbaar nie en kan uiters gevaarlik wees.
Boeliery en ander voorvalle van geweld deur leerders lei dikwels daartoe dat dissiplinêre stappe deur 'n skool ingestel word, maar volgens Megan Harrington-Johnson, kinder- en gesinsprokureur en besturende vennoot by JHW Attorneys, is dit ook krimineel en strafbaar deur die wet.
"Indien 'n kind deur 'n ander kind geboelie word by die skool op 'n manier wat 'n misdaad is, kan daardie kind en sy en of haar ouers of voogde 'n strafregtelike klag teen die boelie by die polisie aanhangig maak."
Indien die boelie 10 jaar oud of jonger is, kan hy of sy nie strafregtelik aanspreeklik gehou word nie, maar dit beteken nie dat die boelie nie die gevolge van sy of haar optrede in die gesig gaan staar nie. Die aangeleentheid sal net op 'n ander manier hanteer word, byvoorbeeld dat die kind beveel sal word om berading of terapie te ondergaan.
Wanneer daar klagte aanhangig gemaak word teen 'n kind wat ouer as 10 jaar is, sal die betrokke landdroshof ondersoek instel om te besluit op die toepaslike straf. Dit kan byvoorbeeld behels dat 'n rehabilitasieprogram deurloop moet word, maar dit kan ook lei tot die verwysing van die saak na 'n kinderhof, waar die kind op strafregtelike klagte vervolg sal word.
Ouers kan ook ingevolge die Wet op die Beskerming teen Teistering 'n beskermingsbevel teen die boelie verkry.
Bully Busters: https://bullybusters.co.za/
Departement van onderwys: https://www.education.gov.za/Informationfor/Learners/Bullyinginschools.aspx